b'\n_START_ARTICLE_\nDailid\xc4\x97 (amatas)\n_START_SECTION_\nIstorija\n_START_PARAGRAPH_\nDailid\xc4\x97s profesija atsirado kartu su darbo \xc4\xafrankiais, kuriuos \xc5\xbemogus i\xc5\xa1moko pasigaminti. Senov\xc4\x97s graikai ir kit\xc5\xb3 civilizacij\xc5\xb3 atstovai jau buvo kvalifikuoti \xc5\xa1io amato meistrai. J\xc5\xb3 darbus liudija i\xc5\xa1lik\xc4\x99 puo\xc5\xa1nios \xc5\xa1ventov\xc4\x97s ir r\xc5\xabmai.\n_START_SECTION_\nKvalifikacija\n_START_PARAGRAPH_\nDailid\xc4\x97 moka dirbti rankiniais ir elektriniais \xc4\xafrankiais, mechanizuoto medienos apdirbimo stakl\xc4\x97mis ir \xc4\xafrengimais, statyti r\xc4\x85stinius, karkasinius ar kit\xc5\xb3 konstrukcij\xc5\xb3 medinius namus, \xc4\xafrengti juose perdengimus, montuoti stogo konstrukcijas, langus ir duris, medines grindis ir laiptus. Savo darbe dailid\xc4\x97 panaudoja ir kitos r\xc5\xab\xc5\xa1ies med\xc5\xbeiag\xc5\xb3 atskiras detales, sudaran\xc4\x8dias galutinio produkto visum\xc4\x85 (kartono, plastiko, stiklo, metalo). Dailid\xc4\x97 pa\xc5\xbe\xc4\xafsta ir skiria medienos r\xc5\xab\xc5\xa1is, j\xc5\xb3 biologines bei mechanines savybes, taiko konkre\xc4\x8diai medienos r\xc5\xab\xc5\xa1iai tinkamus \xc5\xbeym\xc4\x97jimo, matavimo, pjovimo ir apdorojimo b\xc5\xabdus. Atlieka grubi\xc4\x85 ir galutin\xc4\x99 medini\xc5\xb3 pavir\xc5\xa1i\xc5\xb3 apdail\xc4\x85. Savo darbe vadovaujasi nesud\xc4\x97ting\xc5\xb3 gamini\xc5\xb3 br\xc4\x97\xc5\xbeiniais, gali parengti j\xc5\xb3 eskizus. Taip pat \xc5\xbeino ir naudojasi visomis saugaus darbo priemon\xc4\x97mis._NEWLINE_Dailid\xc4\x97s amatui yra artima staliaus profesija, nes dailid\xc4\x97s savo darbo praktikoje pla\xc4\x8diai naudoja gatavus stali\xc5\xb3 gaminius.\n_START_SECTION_\nMokymas\n_START_PARAGRAPH_\nLietuvoje dailid\xc4\x97s profesij\xc4\x85 galima \xc4\xafgyti darbo rinkos ar pagrindinio profesinio mokymo \xc4\xafstaigose, vykdan\xc4\x8diose mokym\xc4\x85 pagal dailid\xc4\x97s mokymo program\xc4\x85. Be teorijos, did\xc5\xbei\xc4\x85j\xc4\x85 mokymo turinio dal\xc4\xaf (per 70%) sudaro praktinis profesijos mokymas. Asmenims, siekiantiems dailid\xc4\x97s kvalifikacijos, privaloma tur\xc4\x97ti pagrindin\xc4\xaf i\xc5\xa1silavinim\xc4\x85. Kandidatai, savo praktin\xc4\x97je veikloje neformaliai ar savaiminiu b\xc5\xabdu \xc4\xafgij\xc4\x99 tokio darbo sugeb\xc4\x97jim\xc5\xb3, gali b\xc5\xabti pripa\xc5\xbe\xc4\xafstami kvalifikuotais dailid\xc4\x97mis, jeigu i\xc5\xa1laiko kvalifikacijos egzamin\xc4\x85. Tokius egzaminus paprastai organizuoja atestuoti profesinio mokymo centrai.'